יחידת החילוץ וההצלה בהיטס - 669
לוחמי היחידה ממוינים בקפידה ועוסקים בפינוי ובחילוץ מוטס של חיילים ואזרחים מכל אזור ובכל תנאי. בנוסף, בשנים האחרונות מסייעת היחידה למבק"א (מנהלת בטיחות ובקרת איכות) באיתור נעדרי צה"ל.
הקמת יחידת 669
באפריל 1974 הוקמה יחידת החילוץ והפינוי הקרבי בהיטס 669. הקמתה הייתה לקח ממלחמת יום-הכיפורים, בהמלכה הובן הצורך בהקמת יחידה לחילוץ ומילוט, שיעדיה חילוץ צוותי אוויר ופינוי נפגעים מכל שטח ובכל שעות היממה. בדצמבר 1978 נסגרה יחידת הפינוי הרפואי בהיטס (ירפ"א 386) ומשימותיה שולבו במשימות יחידה 669. מיזוג היחידות הביא להקמת צוותי חילוץ אחודים המשלבים רופאים ולוחמים למשימות החילוץ והפינוי.
במאי 1991 השתתפה היחידה במבצע "שלמה" להבאתם של יהודי אתיופיה ארצה. במהלך הטיסה כרעה אחת הנשים במטוס ללדת, אנשי היחידה הקימו חדר ניתוח מוטס והלידה עברה בשלום וצבר חדש נוסף לאלפי העולים הטריים.
בשנת 1992 אירע אסון הכבל במהלכו נהרגו שני לוחמי היחידה, רב"ט צוריאנו גיל ז"ל ורב"ט רוזנברג אסף ז"ל. בעקבות התאונה שונו הנהלים לשיפור האופן בו מבוצעים חילוצים מהסוג שתורגל באימון.
בקיץ שנת 1997 יצא כח של יחידת הקומנדו הימי למבצע חשאי בלבנון. כאשר עלה הכח על מטעני צד, יצאה חוליה מהיחידה לחלץ את הנפגעים. במהלך האירוע, שלימים נקרא "אסון השייטת" ונחשב לאירוע הקשה ביותר בתולדותיה, נהרגו 13 לוחמי הקומנדו הימי. חוליה מהיחידה פינתה את ההרוגים ואת שלושת הפצועים תחת אש כבדה. על פעולה זו הוענק ליחידה צל"ש מפקד חיל-האוויר.
במאי 1998 פינה צוות מהיחידה ארבעה אזרחים שנפגעו כתוצאה מהתמוטטות הארובה בתחנת הכח שבאשדוד. החילוץ נמשך כשבע שעות. המבנה הייחודי ממנו נדרש הצוות לחלץ את הפצועים חייב חילוץ מורכב וחוסר היציבות של המבנה סיכן את אנשי הצוות. החילוץ הוכתר בהצלחה.
בפברואר 2003 נקראה היחידה לחלץ עשרה מלחים תורכים מתוך סירותיהם שנקלעו לסערה כ-12 מייל מערבית לחוף אשדוד. שני צוותים מהיחידה חילצו את המלחים, זאת למרות תנאי מזג-האוויר הקשים, הרוחות החזקות והים הסוער.
על פעילותה במלחמת לבנון השנייה עוטרה 669 בצל"ש מפקד חיל-האוויר. במהלך פעילות של כוחות חי"ר בעיירה בינת ג'בל נפגע אחד הלוחמים ובעת חילוצו נפגע לוחם נוסף מאש כוחותינו. הפצועים חולצו על ידי חבריהם לצוות, הועברו לטנק ומשם הועברו למנחת בקרבת מקום. חוליה מהיחידה פינתה את הפצוע ואת הרופא שטיפל בו, אך בהמשך, תחת לחציו של מפקד הטנק, החליט טייס המסוק כי יש לקחת גם את הפצוע הנוסף. מספר שניות לאחר המראת המסוק נפל פצמ"ר (פצצת מרגמה) כ-30 מטרים מנקודת ההמראה. על אף שההדף הביא להדיפת הזנב ולפגיעה קלה מרסיסים, הצליחה היחידה לחלץ את הנפגעים מהקום.
בשנת 2008 התרחש אסון במהלך פעילות היחידה. במהלך חילוצו של עאלא אגבריה, צעיר בן 24, משדה מוקשים באזור ואדי ערה, ניתק הכבל באמצעותו הוא הורם למסוק החילוץ. אנשי היחידה העלו אותו בשנית והעבירו אותו לבית חולים רמב"ם, שם נפטר מפצעיו.
על אחת מפעולות החילוץ שביצעה היחידה במהלך מבצע "עופרת יצוקה" זכה פרמדיק מוטס מהיחידה בצל"ש הרמטכ"ל. רס"ל (מיל') זיו טיפל בסג"ם אהרון קרוב, קצין צנחנים שנפצע באורח אנוש מפגיעת מטען במחנה הפליטים שאטי. הוא ביצע בפצוע פעולה כירורגית של החדרת צינורית הנשמה דרך חתך בצוואר תוך כדי טיסה מבצעית במסוק ובכך הביא להצלת חייו.
בדצמבר 2009 הוזנקו לוחמי היחידה ללב הים התיכון כדי לסייע בחילוץ צוות ספינת משא אוקראינית. הספינה שטבעה כ100 ק"מ מחופי ישראל היתה בדרכה מיוון לנמל חיפה. כוחות החילוץ התמודדו עם ים סוער, עננות וגשמים וחילצו חמישה מהמלחים לפני רדת החשכה.
ה-18 בינואר 2010 היה אחד הימים העמוסים שידעה היחידה, כאשר לוחמיה נדרשו לצאת לשישה מבצעים שונים. שטפונות עזים פקדו את דרום הארץ והלוחמים פינו 32 בני אדם מהאזורים המוצפים.
לוחמי היחידה היום
כדי להיות לוחם ביחידה 669 נדרשים המועמדים לשירות לפרופיל הרפואי הגבוה ביותר, פרופיל 97. המיון לתפקיד מתחיל ביום סיירות, לאחר מכן יש לעבור גיבוש אחוד של סיירת מטכ"ל, יחידת שלדג ויחידת 669, ולבסוף יש לעבור גיבושון יומי ביחידה. קורס ההכשרה נמשך שנה וארבעה חודשים, בסיומם משולב הלוחם בצוותי החילוץ וההצלה של היחידה.
סמל יחידת 669